text: Hjemløse spillede om jyske mesterskaber
  22 august 2016 kl. 14.40
  150 hjemløse og sårbare mennesker fra hele landet deltog mandag i De Åbne Jyske Mesterskaber i gadefodbold
  -  Jeg elsker fodbold.
  Så enkelt er Rasmus Dalager Nørbys forklaring på, hvorfor han brugte mandage på at spille gadefodbold.
  Rasmus Dalager Nørby fra Ribe er en af omkring 150 fodboldspillende hjemløse og udsatte mennesker fra hele Danmark, som  mandag spillede bold så det fløjtede i De Åbne Jyske Mesterskaber for hjemløse i Ribe.
  Omkring 20 hold fra herberger, væresteder, misbrugscentre og asylcentre i hele landet deltog. Fælles for spillerne er, at de ikke føler sig tilpas i den traditionelle foreningsidræt, men at de ikke desto mindre har glæde ved idræt både fysisk og psykisk.
  For første gang deltog også et hold spillere fra asylcentret i Hviding.
  De kalder det Ombold og det er Kraftcenter Esbjerg, som arrangerer stævnet i samarbejde med Ombold.
  Arrangementet nyder godt af stor lokal opbakning. Lokale forretningsdrivende bakker op om stævnet med sponsering af bl.a. vand, kaffe, frugt, sodavand og andet, og Ribe Katedralskole stiller bane og omklædningsfaciliteter til rådighed.
  Socialt udsatte dækker over mange forskellige slags mennesker. Men fælles for dem er, at de ofte ikke føler, at de passer ind i de traditionelle sportsforeninger.
  Det siger projektleder Lene Knudtzen fra Ombold, som er dem, der arrangerer gadefodbold for hjemløse.
  Hør hende fortælle om det her:
  
  